Dones Sàvies II
24 octubre 2019

## Dones Sàvies II24 octubre 2019Última actualización: 15 julio 2025

![](../gestion/img/_AO_0793-copia.jpg)  
  

El **regidor responsable de l’Institut Municipal d’Arxius i Biblioteques (IMAB), José Manuel Prieto,** acompanyat de **l’edil delegada d’Igualtat, Diversitat i Polítiques Inclusives, Juana Navarro**, el **director del CEIC Alfons el Vell, Lluís Miret** i la **coordinadora del cicle, Rosa Mascarell**,  han presentat aquest matí una nova edició, la segona, del cicle de conferències Dones Sàvies, que busca donar visibilitat a les dones en el món de la ciència, el pensament, la cultura i la societat.

_“A finals del 2018 organitzarem el primer cicle de conferències Dones Sàvies, preguntant-nos per la baixa presència de les dones en carreres o disciplines vitals per a impulsar el progrés econòmic, donar suport la innovació i asseure les bases d’una vertadera prosperitat... Amb aquesta segona edició, ampliem el camp de visió acostant-nos a la situació de la dona tant en la ciència, com en el pensament, la política i les diferents disciplines artístiques... Cal destacar el nivell de les ponents i la transcendència de les personalitats que hi presenten, com ara  l’escriptora Maria Beneyto... I és que volem que les biblioteques siguen molt més que contenidors culturals, sinó que hi acullen activitats de tot tipus, que complementen i amplien el saber i el coneixement de la ciutadania”_, ha desatacat Prieto.

    En aquesta segona edició, el cicle s’allargarà fins al maig de 2020, una conferència per mes. _“Una dona destacada en el seu camp ens presentarà d’altres desconegudes per a la majoria o amagades. I també ens hi parlaran de com vivien les dones del seu temps, què hi pensaven, que hi sentien... L’objectiu també és oferir cultura des d’una perspectiva de gènere_”, ha explicat Navarro.   

    _“L’interès del cicle és donar referents de dones lluitadores, sàvies i que mereixen ser conegudes... Crear referents especialment per a que la gent jove es vega reflectida en dones de la talla de les que proposem”_. Mascarell ha fet un repàs a la programació que s’iniciarà demà divendres 25 d’octubre, a les 19.30 h, al Saló d’Actes de la Biblioteca Central. La **doctora en Filosofia, Georgina Rabassó**, professora associada a la Universitat de Barcelona i a la Pompeu Fabra, ens introduirà en el món **d'Hildegarda de Bingen**, la dona sàvia per excel·lència de l'Edat Mitjana: compositora, filòsofa, mística, teòloga, metgessa, abadessa, inventora de la cervesa tal com la coneixem hui en dia...

    _“Continuarem reflexionant sobre ciència (**14 de novembre**) amb **Carmen Morant Zacarés**, doctora en físiques, professora a la Universitat Autònoma de Madrid i directora de programes d’investigació a escala internacional, qui ens parlarà de **Lise Meitner**, descobridora de la fissió nuclear i oblidada per als Nobel. El **12 de desembre**, seguirem amb la dansa, on tindrem el gust de conèixer la coreògrafa **Alícia Herrero**, que ens parlarà d’**Isadora Duncan**, “molt més que la ballarina dels peus descalços”. Començarem l’any 2020 (**16 de gener**) amb una dona de l’altura intel·lectual de **Rosa Maria Rodríguez Magda**, que ens portarà a col·lació la biografia d’una escriptora que també va lluitar i sofrir per la seua condició i el moment històric que li va tocar viure: **Maria Beneyto**. De la situació de la dona en la direcció d’orquestra (**20 de febrer**), **Alicia Juan Samper** i **Rosa Cuenca Talens** ens parlaran de **Marin Aslop**, primera directora d’una filharmònica. El **12 de març**, la doctora i professora de la Universitat Jaume I, **Inma Alcalà**, ens donarà a conèixer la fascinant vida de la **Comtessa de Campo Alegre**, Maria Campo Alegre. Tindrem després (el **30 d’abril**), la directora de teatre i escriptora **Margarida Borja** presentant-nos **Olimpia de Gouges**, a la qual va dedicar una exitosa obra de teatre. Finalment, el **21 de maig**, el cicle conclou amb la professora de Filosofia del Dret i Política de la Universitat de València, **Emilia Bea**, parlant-nos de la **Simone Weil** visionaria en política”_.    

    Finalment, Miret ha recordat que el CEIC vol ser un espai de col·laboració amb altres administracions i institucions, així com un canal on projectes i idees d’altres persones s’hi puguen posar en marxa. _“Un espai obert i compromès amb la perspectiva de gènere. De fet, la pròxima setmana, a la Setmana de la Ciència, les dones científiques hi estaran molt presents”_.

    El Cicle de Conferències “Dones Sàvies II”, està organitzat pel CEIC Alfons el Vell i Biblioteques Gandia (IMAB), amb el suport de la regidoria d’Igualtat, la UPV-Campus Gandia i el CEFIRE Gandia.